
ADRESE NAŠIH MISIONARA 

Ako tko želi pisati kojem od naših misionara, mo¬ 
že to učiniti posluživši se ovim adresama. Neke su 
adrese naših zambijskih misionara nove, pa ih stoga 
sve navodimo. 

Tko želi pisati našem bengalskom misionaru ocu 
Anti Gabriću, neka piše na ovu adresu: 

P. Ante Gabrić 

Catholic Church, P. O. MORAPAI, via Magrahat 
24. Parganas Dt — India 

U Zambiju pišite na ove adrese: 

Fr. Branko Anđelić 
Chingombe Mission 
P./B. 12 x K — KABWE 
Zambia — Centr. Africa. 

Fr. Ivan Cindori 
Karenda Mission 
MUMBWA, P. O. Box 22 
Zambia — Centar. Africa 

Fr. Nicholas šipušić 

Kasisi Mission 

P. O. Box 652 — LUSAKA 

Zambia — Centar. Africa 
F. Ilija Dilber 

Chelston P. O. Box 85, LUSAKA 
Zambia — Centar. Africa 

F. Benedikt Fostač 
P. O. Box 2754, LUSAKA 
Zambia — Centar. Africa 


IZ BENGALSKEI ZAMBlfSKE 
DŽUNGLE 


ZAGREB 1970. 




PREPOROD MISIJSKE 


IDEJE 


S dozvolom poglavara 
Uredio i izdaje Juraj Gusić Dl 
Zagreb 02-147., Palmotićeva ul. 33. 


Tisak: »Plamen« — Slavonski Brod 


Između dva rata naš je katolicizam » disao« misijski. 
Procvala su misionarska zvanja, pronašla se misijka 
područja, ustanovile misijske sekcije, djelovala je misij- 
ska centrala u Zagrebu. Rat je unio tešku zbrku, od ko¬ 
je se nismo oporavili. Danas je misijska ideja živa u 
pojedincima. Naš katolicizam u cjelini nije njome po¬ 
nesen. Ima to svojih posljedica na cjelokupnom vjer¬ 
skom životu. Sabor nam je u više navrata naglasio, u 
dekretu o misijskom djelovanju »Ad gentes« obrazložio 
da je zajednica Božjega Naroda samo onda živa, ako 
misijski budno diše i djeluje. 

Nadamo se da će Saborski du osvježiti misijsku i- 
deju i obnoviti mvsijsko djelo. Sreća je da su nas poveli 
naprijed misionari, koji djeluju otprije i misionari koji 
se rađaju sada. Nema sumnje da oni u punini opravda¬ 
vaju i Božji poziv i svećeničko-redovnički odaziv. Dok 
se u svijetu suvremene »civilizacije« duhovne osobe za¬ 
pliću u neduhovno šipražje, misionari otkrivaju smisao 
duhovnog poziva i rada. Oni će, sigurni smo, mnogim 
srcima mladih i odvažnih pokazati put. Bit će nadah¬ 
nuće i obrana zvanja, svjetlo i pomoć pozvanima kad 
nadođu trenuci kušnje, kad se približi nesigurnost i za¬ 
prijeti izdaja. Zato obnova i preporod misijske ideje 


nije savio »pokret za Bengaliju i Zambiju«, nego pokret 
za svu Zajednicu Božjega Naroda, za cjelinu Crkve. I 
dok mnoge nastranosti u svećeničkom životu i naziva¬ 
nju što nas odasvud zapljuskuju stvaraju nedoumicu 
i smutnju u dušama naše mladeži, misionarski ideal i 
misijska zrela ideja mogu pokrenuti na razmišljanje i 
veliku životnu odluku. 

Treba na sve to misliti i za sve to odvažno moliti. 

Na sve koji žele Kristovim Misionarskim Srcem ra- 
žariti veličinu odaziva i predanja, koji nastoje u našem 
katolicizmu i u našoj domovini obnoviti nekadašnju 
misijsku djelatnost, koji bi htjeli naš narod učiniti » pro¬ 
duktivnim« u Bogonavještanju preko sinova i kćeri u 
misijama, zazivamo svaki poželjni uspjeh i pratnju Bož¬ 
jega bogoslova. 

O. Mijo Škvorc 
pomoćni zagrebački biskup 

POVIJEST DEKRETA O MISIJAMA 

U zbirci dekreta Drugog vatikanskog koncila nala¬ 
zimo i poseban Dekret koji radi o misijskoj djelatnosti 
Crkve, a nosi naslov »Ad Gentes«, prema riječima, ko¬ 
jima započinje izvorni latinski tekst Dekreta. 

Već kod samog sazivanja Koncila u siječnju 1959. 
odlučeno je, da se na Koncilu izradi i suvremeni Dekret 
o vanjskim misijama. Tako je već bio odlučio Ivan 
XXIII, jer su to zahtijevale potrebe svjetskih misija i 
jer je njemu, papi, bilo veoma na srcu, da misije među 
nekršćanima unaprijedi, proširi i ojača. 

U uskršnjoj propovijedi u bazilici svetog Petra u 
Rimu godine 1962. rekao je Papa Ivan, da će Drugi 
vatikanski koncil biti »novi Duhovi«, od kojih će apo¬ 
stolske i misijske snage Crkve dobiti nove energije u 
punom opsegu misijske zapovijedi i u pomlađenom 
žaru apostolske revnosti. 

Papa Ivan XXIII s velikim je nadama započeo Dru¬ 
gi vatikanski koncil 11. listopada 1962., ali mu nije bilo 
suđeno, da ga sretno privede kraju. Umro je svetačkom 
smrću 3. lipnja 1963., nakon prvog zasjedanja Koncila. 
Njegov nasljednik, Papa Pavao VI, posve je usvojio mi¬ 
sli i planove svoga predhodnika, te je nastavio s radom 
Koncila, dok ga nije nakon sretno obavljenog posla 
svečano zaključio 7. prosinca 1965. 

Dekret »Ad Gentes« započela je pripravljati već 
misijska komisija, osnovana još godine 1960. Ona je 
proučava stanje misija širom svijeta, te je nastojala 
da točno upozna sve probleme toga tako važnog rada, 
da bi Koncil mogao izraditi što suvremeniji i što kori¬ 
sniji misijski Dekret. Taj posao bio je preopsežan za 
jednu komisiju, pa je stoga osnovano još pet podko- 
misija, koje su pune dvije godine prije samog Koncila 
marljivo proučavale probleme i spremale nacrte za rad 
na Koncilu. U toj komisiji i podkomisijama radili su 
stručnjaci i ljudi bogatog iskustva. 

O nacrtima Dekreta mnogo se raspravljalo, poprav¬ 
ljalo ih se i nadopunjalo, dok napokon nije bio izra¬ 
đen Dekret, koji danas imamo. Koncil ga je prihvatio 
7. prosinca 1965., a isti ga je dan i Papa potvrdio i prog¬ 
lasio. 

Iz ovih datuma razabiremo, da je Dekret izrađivan 
i dotjerivan punih pet godina. Stoga nas ne iznenađuje, 
da su ga koncilski Oci gotovo jednoglasno prihvatili: 
od 2.399 orisutnih Otaca, samo su petorica glasovala 
protiv Dekreta. 

Sve kad bi ovaj Dekret bio samo učena bogoslov- 
ska rasprava o misijama i privatni poziv na kršćansku 
savjest, on bi već bio među katolicima zapažen i imao 
bi veliko značenje. Ali moramo imati na umu, da su 


pouke i odredbe toga Dekreta riječi saborskih Otaca, 
koji su sabrani u Duhu Svetomu vijećali i odlučivali, 
a njihove zaključke da je potvrdio i proglasio obveznim 
za sve katolike sam Kristov Vikar na zemlji, Papa. 
Stoga ne možemo sumnjati, da nam je u tom Dekretu 
očitovana sama Božja volja, koja nas u savjesti obve¬ 
zuje, da je prihvatimo i ostvarujemo. 

Ali da uzmognemo u duhu tog Dekreta raditi za 
unapređenje katoličkih misija u nekršćanskim krajevi¬ 
ma svijeta, moramo ga u prvom redu temeljito pozna¬ 
vati i iskrenim srcem prihvatiti. Do toga ćemo doći 
samo planskim i ustrajnim proučavanjem samog De¬ 
kreta. 

O. Ivan Kukula D. I. 


RAZVOJ REDOVNIŠTVA U AFRICI 

O misijama u Africi 

Prije nego počnemo pisati o tome problemu naj¬ 
prije spomenimo nešto općenito o razvoju katoličkih 
misija u Africi. Katoličke misije na crnom kontinentu, 
južno od Sahare, počele su se razvijati tek u novome 
vijeku. Stare biskupije postoje na atlantskim otocima, 
na zapadu: tako na pr. Las Palmas na Kanarskim oto¬ 
cima postoji već od XV stoljeća, na Kapverdskim oto¬ 
cima osnovana je biskupija g. 1532., a na Azorima g. 
1534. Na tim otocima danas stanuje otprilike 1 milijun 
katolika. Od portugalskih posjeda na afričkom kopnu 
održali su se još samo Angola na zapadu i Mozambique 
na istoku. U Angoli je osnovana biskupija već g. 1596. 

a danas je podijeljena u više nadbiskupija, biskupija i 
apostolskih vikarijata. Lorenzo Marques u Mozambique 
bijaše već g. 1612. biskupija, a danas je nadbiskupija, 
koja je donedavna imala i kardinala. Od otoka u in¬ 
dijskom oceanu broje otoci Mauritius i Reunion danas 
preko 100.000 katolika, dok otoci Seychellen, Admiran- 
ten i Zanzibar samo nekoliko tisuća. 

Južnoafrički bijelci (u Južno-Afričkoj Uniji) većim 
su dijelom protestanti. Od 350.000 katolika u Južno- 
-Afričkoj Uniji dobrim su dijelom obraćeni Crnci. 

Čitav ostali kontinent, »crna Afrika«, bijaše poz¬ 
nat sve do sredine XIX stoljeća jedino na obalama. 
Veze su s unutrašnjošću najvećim dijelom uspostavlje¬ 
ne tek u XX vijeku. Tako su i misije na tim područji¬ 
ma veoma mlade i tako novijeg datuma. Danas ima 
na tim područjima preko sto Apostolskih vikarijata, 
Prefektura i misijskih okružja, koja se diobom ne¬ 
prestano množe. Mnoge od tih misija daju veoma ve¬ 
like nade. Ima Apostolskih vikarijata u kojima broj ka- 
tekumena, tj. onih, koji se spremaju na sv. krštenje, 
daleko nadilazi broj pokrštenih. 

Redovnici u službi misija 

U misijskoj djelatnosti Crkve posvuda, pa to vrijedi 
i za Afriku, od najveće su važnosti razni muški i ženski 
redovi, kongregacije i družbe. Mogu se kritizirati sta¬ 
novite metode. Mogu se isticati pogreške i zablude. Ali 
je u cjelini rad redovničkih zajednica jedno od veoma 
povlaštenih sredstava kojim se Bog služi za prošire¬ 
nje svoga kraljevstva. To nipošto ne umanjuje misij- 
skoga rada svjetovnoga klera ili svjetovnjaka, koji oso¬ 
bito u zadnje vrijeme u sve većem broju odilaze na 

Isusovački novaci iz afričkih zemalja u novicijatu 
u Zambiji 


misijsku frontu i ondje rade s velikom nesebičnošću i 
oduševljenjem. Te dvije sile ili bolje tri sile: redovnici 
i redovnice, svećenici i svjetovnjaci valja da jedinstve¬ 
no surađuju na zasađivanju Crkve u nekršćanskoj sre¬ 
dini, a gdje je već zasađena da pomažu njezin rast i 
razvoj. No neobična važnost redovništva, kako je to 
uostalom i naglasio II Vatikanski sabor u misijskom 
dekretu »Ad Gentes« br. 27., sastoji se u tome što jedin¬ 
stvo razasutih energija u krilu dobro organizirane re¬ 
dovničke zajednice omogućuje daleko uspješniji rad od 

onoga što ga izvode izolirani pojedinci, škole, odgojni 
zavodi, sirotišta, bolnice, starački domovi, ukratko sva 
socijalna i karitativna djelatnost, što svakako ne mogu 
voditi i ostvarivati pojedinci, čine najjači prodor na 
misijskoj fronti. A to je jedino moguće u većoj mjeri 
redovničkim zajednicama, jer jedino one mogu u ve¬ 
oma kratkom roku namaknuti potrebna sredstva i 
organizirati radne grupe. Osim toga redovnici su duž¬ 
ni prakticirati na najsavršeniji način krepost ljubavi 
već po samom svome zvanju kako im to i naglašava 
spomenuti koncilski dekret »Ad Gentes« u broju 40. 

Domaće redovničke zajednice 

Razvoj redovništva ima danas u Africi posebno zna¬ 
čenje. Veći je dio tog kontinenta stekao političku ne¬ 
zavisnost. Afrički narodi i države pripadaju mladim na¬ 
cijama koje ulaze u novu fazu svog društvenog, kultur¬ 
nog i političkog razvitka. U tom razdoblju rasta i raz¬ 
voja Crkva može pružiti veoma značajnu pomoć po¬ 
kazujući mladim narodima, koji se nalaze u naponu 
stvaralačke snage, put kršćanskoga izgrađivanja njiho¬ 
ve kulture, moralne zrelosti, mira i blagostanja. U 
ostvarivanju te zadaće bile bi od najveće važnosti 
domaće misijske zajednice, koje bi svojim sugrađanima 
pokazivale ideal kršćanskog života prema značajkama 
njihova naroda, da se onda na tome primjeru odgaja¬ 
ju buduća mlada pokoljenja. 

Stvarnost na žalost pokazuje, da je Crkva u Afri¬ 
ci veoma daleko od tog ideala, a prvenstveno radi sve 
veće nestašice svećenika. Teško je u Africi dati točne 
statističke podatke. Brojke koje ćemo navesti veoma se 
razlikuju jedne od drugih. One će nam dati barem pri¬ 
bližnu sliku suvremene afričke Crkve u cjelini. Počet¬ 


kom ovog stoljeća bilo je u Africi oko 600.000 katolika, 
među kojima je djelovalo nešto preko 2.000 stranih 
misionara i stotinjak domaćih svećenika. Danas Afrika 
broji oko 20 milijuna katolika, među kojima djeluje 
9.000 stranih misionara i 1.800 domaćih svećenika, 
pok je na početku stoljeća na brizi jednog svećenika 
bilo 300 katolika, danas ih ima 2.000. Taj je razmjer u 
stvarnosti još slabiji, jer su mnogi misionari već u po- 
odmaklim godinama ili bolesni, a neki opet potpunoma 
zaokupljeni odgojnim i školskim radom pa se ne bave 
direktnom pastvom. Broj domaćih svećenika jasno po¬ 
kazuje, da oni još ni izdaleka nisu u mogućnosti da 
preuzmu svu pastvu kraja. Ako je na početku stoljeća 
na jednog domaćeg svećenika išlo 6.000 katolika, danas 
ih ide 10.000. Velika nada su sjemeništa. Ona bi mogla 
povećati godišnje broj domaćih svećenika za 300. Ipak 
je još daleko zora onoga dana kad će domaćim klerom 
biti pokrivene sve potrebe afričke Crkve. Afrika, kao 
i tolike druge zemlje, trpi od nestašice klera. Uvijek ista 
tužbalica: »Žetva je velika, a radnika je malo!« 

Razumije se da u takvim okolnostima mnogi afrički 
biskupi više misle kako bi promicali svećenička nego 
redovnička zvanja. Ipak s druge strane mnoge biskupi¬ 
je i te kako osjećaju potrebu redovničkih zajednica. 
Zasada u Africi postoji veoma malo domaćih svećenič¬ 
kih redova i kongregacija. Afrikanci koji žele prigrliti 
redovnički život običavaju stupiti u jednu ili drugu mi- 
sijsku družbu. Za braću redovnike postoji nekoliko do¬ 
maćih ustanova: ipak i njih nema više nego desetak, što 
je ipak više od sličnih svećeničkih ustanova. U svemu 
ima u Africi oko 2.000 braće redovnika iz stranih ze¬ 
malja i otprilike 800 Afrikanaca, koji osim domaćih 
ustanova pripadaju raznim drugim redovima. 

što se tiče redovnica, njihov je broj malo povoljni¬ 
ji. Danas ima u Africi oko 10.000 stranih i oko 5.000 
afričkih redovnica. Za ove posljednje postoji čitav niz 
domaćih kongregacija, koji broj neprestano raste, dok 
mnoge Afrikanke stupaju i u razne evropske redove, 
družbe i kongregacije. Te redovničke zajednice, među 
kojima svjetovni instituti zaslužuju naročitu pažnju, 
ne samo da su veoma dragocjena pomoć u misijskoj 
djelatnosti Crkve u strogom smislu riječi, nego one 
također veoma mnogo čine za promicanje vrijednosti 
i dostojanstva afričke žene. U krilu redovničkih zajed¬ 
nica oslobađaju se i dolaze do izražaja duhovne ener¬ 
gije i plemenite značajke, koje u sebi krije afrička du¬ 
ša. Te energije inače ostaju sputane i neiskorištene 
zaradi mnogobrojnih starih običaja, koji su stvarna 
zapreka kulturnom i socijalnom razvoju žene. U veli¬ 
kom je dakle interesu Crkve, misija i samih afričkih 
naroda razvoj redovništva na crnome kontinentu, što 
u Africi bude više cvalo i širilo se redovništvo i muško 
i žensko i aktivno i kontemplativno, to će afrička Crkva 
biti vitalnija i sposobnija za svoju uzvišenu zadaću. 

Monaški redovi u Africi 

Recimo nešto i o takozvanim monaškim ili kon¬ 
templativnim redovima u Africi! Za sva vremena mona- 
stički život ostaje model redovničkog života. Takav je 
način života cvao u Africi već u prva kršćanska vreme¬ 
na. Iza kako je kristijanizirala gradove, Crkva je prije 
nego je osvojila sela zauzela pustinje zahvaljujući mo- 
nahizmu. Ovaj oblik kršćanskog života, jednako važan 
kao i drugi za povijest Crkve i civilizacije, ne pred¬ 
stavlja ipak novost, nego samo u svom razvijenom obli¬ 
ku. Možemo zapaziti njegovu prethodnu fazu u kršćan- 

skom ascetizmu (asketai, continentes, virgines), koji je 
bio veoma raširen, a koji se je temeljio na »evanđeos¬ 
kim savjetima« (Mt. 19, 12 i 21; I Kor. 7,7 i si. i 25 i 
si.). Kod nekih je osoba asketski elan, vlastit kršćan¬ 
stvu od početka, dopro dotle, da su tamo od III stoljeća 
askete počeli se odvajati od društva i odlaziti u zaba¬ 
čena samotna mjesta i pustinje. Radi njihova samotnog 
života, počeli su obično nazivati te ascete monasi (mo- 
nahoi, monazontes) ili još bolje anahorete (od anaho- 
rein, što znači pobjeći), a kasnije eremite (od eremos, 
što znači pustinja). Razlog za takav način života nisu 
dala ni progonstva protiv kršćana, o kojima govori po¬ 
vjesničar Sozomen, ni kada su ona prestala, gađenje 
nad porocima civilizacije onoga doba i nad mlakošću 
koja je zahvatila i kršćane, nego bitno asketski ideal, 
koji se nije mogao dostatno postići u prijašnjim oblici¬ 
ma života. Od pustinjaka razvili su se monaški redovi, 
među kojima su najpoznatiji na istoku bazilijanci, a na 
zapadu benediktinci. 

Procvat monastičkog života u Africi posve je novog 
datuma, ako abstrahiramo od monahizma kršćanske 
starine u sjevernoj Africi, koji je kasnije gotovo sasma 
iščeznuo. Zamah mu je dala misijska enciklika pape 
Pija XI »Rerum Ecclesiae« g. 1926. U toj enciklici papa 
poziva poglavare kontemplativnih redova da osnivaju 
samostane i u misijskim krajevima. Tada su već posto¬ 
jala 2 samostana kontemplativnih redovnika u sjever¬ 
noj Africi i 1 na Madagaskaru. Danas ima u Africi 46 
samostana kontemplativnih redova. 

Sve se te zajednice u većini slučajeva sastoje od 
Evropljana, Amerikanaca i Afrikanaca. Ipak ima ih u 
kojima se nalaze isključivo Evropejci, dok u drugima 
ima i prestavnika Afrikanaca ili su oni dapače u većini. 


Zahvaljujući relativno naglom razvoju monaškoga 
života u Africi može se očekivati važno poglavlje u pov- 
jesti afričkih misija. Ako se monaški život u Africi još 
više udomaći, proširi i procvate, onda bi mogao odi¬ 
grati sličnu ulogu kao monaški redovi u Evropi koji 
su bili pioniri evropske kulture i civilizacije. Velike 
benediktinske opatije bile su stoljećima žarište najple¬ 
menitije ljudske djelatnosti. Zašto to one ne bi mogle 
biti i u Africi? 

Josip Antolović Dl 

meni. No, da li iz mene dosta izbijaju te silne zrake 
Božanskog Sunca i da Ii oko mene svijetle i griju? Da 
li je moj život zora novog dana hiljadama srdaca, što 
zoru Vječne Ljubavi već stoljećima očekuju? 

Te su me misli obuzimale, dok sam sjedio na obali 
rijeke Gangesa na domaku Sunderbanskih džungla u 
Bengaliji. Stavio sam ruku na prsa. Sunce se baš pro¬ 
bilo kroz udaljene oblake tamo na horizontu. Uhvatila 
me je želja, da izvadim iz grudi svoje srce, upalim ga 
Spasiteljevom ljubavlju, bacim ga gore prema suncu, 
da odanle svojom ljubavlju obuhvati cijeli svijet i da 
sa Suncem Božanske Ljubavi izgori za neumrle duše. 

Zora sviće! — Osvanula ta sretna zora naskoro u 
svim ljudskim srcima! 


ZORA SVIĆE 

Sjedio sam na obali Gangesa čekajući na lađu, ko¬ 
ja će me prevesti preko rijeke. Ustao sam u tri sata 
poslije ponoći. Svetu sam Misu rekao u maloj kapelici. 
U tišini i miru obavljam zahvalnu i ujedno jutarnju 
molitvu. 

Istok se je rumenio. Zora sviće. Uistinu je bio kra¬ 
san prizor. I moje je srce gorjelo, jer se pred nekoliko 
časaka u njemu nastanio Isus. Kroz bijele, čiste oblake 
sunčane su se zrake probijale kao ognjene strijele, želj¬ 
ne da svijetu daruju svjetlo i toplinu. 

Zora sviće. — Mnoge su već zore svanule, mnogo 
je već puta sunce donijelo svjetlo, život i radost svije¬ 
tu. A Sunce Božanskog Svjetla i Topline živi i radi u 


N I R M O L A 

Nirmola, što znači »nevina«, bilo je njezino ime. 
Lijepa je povijest njezina života. To ima zahvaliti svo¬ 
joj divnoj majci, bošontskoj uzor-majci, učiteljici Ani. 

Užitak ju je bilo promatrati, kad je u crkvi kleča¬ 
la uz majku. Ruke sklopljene, oči uprte prema oltaru. 
S majkom bi išla do pričesne klupe. Nikada neću za¬ 
boraviti onaj njezin pogled prema svetoj Hostiji. Kad 
sam jednoć njezinoj majci dao svetu Pričest, Nirmola 
je potiho upita: 

»Ma, Đišu amar kaćhe ki ašbe na? ■— Majko, zar 
Isus neće doći k meni?« 

Isus je napokon došao k njoj i nastanio se u nje¬ 
zinu srcu, da ga više nikada ne ostavi. 

Na ispitu je lijepo prošla. Odgovori su bili, ne oni 
naučeni iz knjige, nego izvađeni iz njezinog čistog srca. 

»Zašto želiš primiti Isusa?« 

»Nirmola će onda Isusa ljubiti i ljubiti, grliti i gr¬ 
liti!« bio je njezin odgovor. 

»A kako ćeš ga ljubiti?« 

»Kao svoga malog bracu Staniša Nirmola će grliti 
Isusa!« — I onda je raširila ručice, da mi pokaže, ko¬ 
liko će Isusa ljubiti i kako će ga zagrliti. 

Mora da je bio divan taj njihov prvi zagrljaj. I 
taj prvi poljubac bio je životni poljubac. Nirmola je 
Isusa sačuvala u srcu, ona je do smrti sačuvala i svo¬ 
je ime Nirmola — Nevina. 

Na dan prve svete Pričesti izgledala je kao mala 
kraljica. Majka joj je za taj sretan dan nabavila kras¬ 
no bijelo odijelo. Čelo joj je krasio bijeli vijenac, a 
srce joj je već odavno bilo kao bistra jutarnja rosa. 

Sreća toga dana uistinu je bila neopisiva i za Nir- 
molu i za njezinu majku. Ta sreća bila je tako sveta 
i uzvišena, da je dragi Isus pomislio, da bi najbolje 
bilo presaditi je u lijepo nebo. 

Baš sam davao duhovne vježbe našim katoličkim 
majkama u Bošontiju, kad mi je stigla vijest, da se 
moja predobra majka preselila k Isusu. One su me 
došle utješiti. Nirmolina majka mi reče: 

»Oče, sretne li Vaše majke, jer se k Isusu preseli¬ 
la na Prvi petak u mjesecu. O, kad bismo mi mogli i- 
mati tu sreću!« 

Narednog Prvog petka baš poslije ponoći pozvali 
su me iznenada u bolnicu. Tamo sam našao Nirmolinu 
majku na umoru. Rekla mi je: 


»Isus zove! Do viđenja u nebu!« 

Isus ju je uistinu još istoga dana pozvao k sebi. 
No ona nije ni u nebu mogla biti bez svoje Nirmole. 
S Isusom u srcu i bijelim ljiljanom u ruci, naskoro 
se i ona preselila k svojoj majci i k Isusu u nebo. 


MOJ MAKHON 

O Makhonu još vam nisam pričao. Ime mu je lije¬ 
po. Makhon bengalski znači »maslac«. Ime mu je lije¬ 
po, no srce mu je još ljepše. Sirota, mnogo je u životu 
prepatio. Rano je izgubio dobre roditelje. Kako je malo 
tupe glave, nije išao u školu. Već od djetinjstva je ra¬ 
dio kao sluga kod raznih gospodara. Tukli su ga, i to 
nemilosrdno, pa mu se, jadniku, skoro posve poreme¬ 
tila pamet. 

Ja ga prije nisam poznavao. Jednoć su mi ga do¬ 
veli. Otvorio je svoje velike oči i zurio u mene. Ništa 
nije govorio. Ljudi se je bojao, jer su mu bili nepri¬ 
jatelji. Bio je puno sretniji kod svojih krava na livada¬ 
ma. Sve ih je po imenu poznavao, sa svima je razgo¬ 
varao. 

Vidio sam, da on ima nešto na srcu. Nešto mi je 
htio reći, ali grlo ga je stiskalo. Htio sam ga uhvatiti za 
ruku i ojunačiti ga, ali je od straha uzmakao. Toliko 
su ga uvijek tukli, da se je pobojao neću li ga i ja uda¬ 
riti. 

»Ne boj se, Makhon!« rekoh mu i pogladih ga po 
raščupanoj kosi. To ga je iznenadilo. Drugi su ga v ukl i 
za kosu. Od djetinjstva nije osjetio ljubavi. Pao je pred 
moje noge i počeo ih ljubiti. Plakao je kao malo dijete. 

Mali sladokusci iz Morapaja 


»Ami tomar šontar hobo! — Ja ću biti tvoje di¬ 
jete!« 

Podigao sam ga i privukao k sebi. I ja sam bio ga¬ 
nut. Koliko li je boli bilo u njegovu plaču, boli za lju¬ 
bavlju, za srećom, za osmijehom ... 

Ostao je kod mene. Neki su ga kušali opet odvesti 
slatkim obećanjima, no on ni da čuje o tome. 

»Ja sam dijete mog duhovnog oca!« bio je njegov 
odgovor. I uistinu je pravo dijete: vjeran, priprost, 
pripravan i na najveće žrtve za »Oca«. 

Svake bi večeri došao, da mi rekne, kako je sada 
sretan i zadovoljan. Pomagao je u kuhinji i pazio na 
naše krave. I kako je samo pazio! Vodio ih je daleko 
dolje prema Bollatopu, gdje je bilo bolje trave. Nisu 
ga smetali ni kiša ni blato. 

Ipak jedna ga je stvar smetala: sirota, nije mogao 
naučiti molitve. Kušaj koliko god hoćeš ... »Zdravo Ma¬ 
rijo« nekako bi ušlo u glavu, no dok je učio »Sveta Ma¬ 
rijo«, zaboravio je prvi dio. No na koncu konaca — a 
dugi su to konci bili! — bio je pripravan za prvu svetu 
Pričest. Toga dana on je bio najsretniji čovjek na svi¬ 
jetu. A ja sam siguran, da je i dragi Isus bio vrlo 
sretan, kad se po prvi put sastao s Makhonom. 

Kad sam ga pripravljao za svetu Pričest, rekao sam 
mu, neka se moli za sve i svakoga, za sve ono što mu 
je na srcu. I ta divna duša najviše se molio za sve one, 
koji su mu u životu nanijeli toliko tuge. Isus je već 
djelovao u njegovu srcu. No jednu stvar nije znao da 
li bi je Isusu smio reći: da li bi Isusu smio štogod 
spomenuti o svojim kravama? Pa to je jasno! I on je 
Isusu rekao, da je »Molina« jučer navečer dobila jedno 
krasno tele ... 

Mora da je bio sretan i ugodan taj prvi razgovor 
Makhona s dragim Isusom. 

Pred moj imendan, na svetkovinu svetog Ante, do¬ 
šao je Makhon k meni. 

»Oče, ti si moj otac, ja sam tvoje dijete. Sutra je 
tvoj imendan. Daj mi dvije rupije, i ja ću kupiti nešto 
slatkiša za tebe!« 

»Hajde, pomislim, Makhon je Makhon, vidjet ćemo 
sutra što li će donijeti. Proslava imendana bila je u 
velikoj školi, čestitke se redale jedna za drugom. No 
Makhona nema. Baš je započela zadnja pjesma, kad 
Makhon bane pred učitelja. Neka glazba prestane, jer 
»tar kotha ache — on ima nešto reći«. Bilo je veselja 
i smijeha, kad je Makhon, obrijan i podšišan, s osmije¬ 
hom širokim barem dva metra, stupio na sredinu dvo¬ 
rane, duboko se naklonio i rekao: 

»Amar babar dono ei dan dilam! — Za moga Oca 
evo ja sam donio dar!« 

Dakako, on je zaboravio spomenuti, da je od mene 
»posudio« dvije rupi je, no slava je toga dana pripala nje¬ 
mu. Dvorana se prolomila od pljeska i povika, osobito 1 
među djecom, koja Makhona jako vole. A tko ga ne 
bi volio? 

Eto, ako i vi želite dobiti što za svoj imendan od 
moga Makhona, pozovite ga k sebi, ali ne zaboravite 
imati pripravne dvije rupije! Uz dar bit će vam poklo¬ 
njeno i krasno Makhonovo srce, dobit ćete i njegov 
osmijeh, kojega ni za 50 dolara ne biste mogli kupiti... 



Radosno smo se predale Gospodinu 


LUCIJO, ZBOGOM! 

Zauvijek smo se oprostili s našom malom dragom 
Lucijom. Baš kad je zvonce s crkvice Fatimske Gospe 
najavljivalo večernji Pozdrav Gospi. Na zapadu su se 
gubile zadnje sunčane zrake, dok su jata ptica letjela 
dolje prema Sunderbanskim džunglama. Jedno jato 
kao da se odvojilo i spustilo se naglo nad groblje za 
posljednji pozdrav malom anđelku. 

Malu Luciju smo svi voljeli. No ne samo mi, nego 
ju je i Isus volio. Tako ju je volio, da ju je od nas 
»ukrao«, kako bi mu krasila nebo. Kako je bila vrijed¬ 
na, sama je otišla prati svoj tanjur u malom ribnjaku. 
I više se nije vratila. Poskliznula se u vodu. Već je bi¬ 
lo kasno, kad su jadni roditelji opazili, da je nema 
Sve su moguće pokušali, da joj vrate život, no male 
joj se oči nisu više otvorile. 

Bila je nedjelja. U Gosabi smo imali baš pučke mi¬ 
sije. Kad smo dobili vijest, seoska su djeca otišla do 
Lucijine kolibe, tamo na kraju sela uz rijeku Ganges. 
Od bambusa su napravili nosiljku. Na nju su položili 
mrtvu Luciju, pokrili je bijelim platnom i okitili je 
šumskim cvijećem. Sprovod se ovog anđelka uputio 
kroz selo. Svi su molili ili pjevali. Mnogo je majčinsko 
srce zaplakalo, mnogo se oko toga dana orosilo. 

Nevino Lucijino tijelo položili su pred veliki križ. Mi- 
sijska je propovijed bila baš o smrti. Svi smo se htjeli 
oprostiti od Lucije, otpratiti je na posljednji počinak. 
S lica joj je odsijevao nebeski mir. 

»Tko će uzaći na goru Gospodnju? Ili tko će stati 
na svetom mjestu njegovu? — U koga su nevine ruke i 
čisto srce!« 

Lucija je dostojna. Ona je dobila »blagoslov od Go¬ 
spodina i milosrđe od Boga, svoga Spasitelja«. O vječni 
Bože, ljubitelju nevinosti... koji si k sebi u nebesko 
Kraljevstvo pozvao ovu malu Luciju, daj, da se i mi 
u tom istom Kraljevstvu vječno mognemo radovati! 

U ime svih oprostio sam se od Lucije. Zamolio sam 
je, da nas iz lijepoga neba pomaže svojom molitvom. 
Da blagoslovi sve nas i sve naše drage prijatelje i do¬ 
brotvore. 

Zbogom, Lucijo, do viđenja u lijepom nebu! Večer¬ 
nji Pozdrav Gospi zvoni. Svi smo pokleknuli nad svje¬ 
žim Lucijinim grobom. Molili smo: »Milost svoju, mo¬ 
limo Te, Gospodine, ulij u duše naše, da mi, koji smo 
po Anđelovu navještenju spoznali utjelovljenje Krista, 
Sina Tvoga, po njegovoj muci i križu k slavi uskrsnuća 
privedeni budemo ...« — K onoj slavi uskrsnuća, koju 
Lucija već uživa... 

EUHARISTIJSKI ŽIVOT U MORAPAJU 

Morapai, 24. svibnja 1970. 

Dragi prijatelji! 

Drago mi je, da se u domovini misijska ideja tako 
lijepo budi. Ja još uvijek mislim na one sretne dane, 
provedene među vama ... 


Ja sam, hvala dragom Bogu, dobro i veselo. Posla 
ima, da jedva na sve stizavam. Baš evo jutros smo 
imali prvu svetu Pričest: oko 60 dječaka i djevojčica. 
Crkva je bila dupkom puna. Ovih zadnjih 14 dana pri¬ 
je prve Pričesti djeca su bila kod nas. To je kao neki 
»prvopričesnički katekumenat«. Od jutra do mraka iz¬ 
mjenjivale su se pouke, molitve i pjevanje. To su djeca 
iz udaljenih sela. 

Da ste jutros vidjeli veselja i dječice i njihovih 
sretnih roditelja! Katehista Dominik iz sela Dhanghatte 
čak je doveo glazbare i bubnjare, da njegovog malog 
prvopričesnika Ignacija otprate preko rižnih polja do¬ 
lje do kuće. 



Kroz vodu i blato do duša 

Prema selu Baspalle išla je jedna procesija. To su 
stanovnici toga sela nosili kip Blažene Gospe. To je 
zavjetna svibanjska procesija. Kip će onda prenositi iz 
kolibe u kolibu. Lijepo su ga okitili i obukli u indijski 
»sari«. U četvrtak u tom će selu biti zavjetna sveta 
Misa. 

Tog dana također počinje devetnica u čast Srcu 
Isusovu. Morapajska župa posvećena je Srcu Isusovu. 
Ove godine će biti posebna slava, jer smo opet započeli 
u ožujku pobožnost devet prvih petaka. Započelo ju 
je oko 800 ljudi, a nastavilo ju je oko 700. Tiskali smo 
posebne sličice na bengalskom jeziku, pa ih prije sva¬ 
kog prvog petka razdijelimo po obiteljima. Oni ih do¬ 
nesu u crkvu i prikažu na oltaru, kada dođu k svetoj 
Pričesti. 

Ove godine je prvi petak i blagdan Srca Isusova 
na isti dan, pa smo odredili, da okolna sela dođu u 
procesijama u Morapai. Kad to spominjem, dolazi mi 
pred oči ona veličanstvena procesija, koja se prije rata 
održavala u Zagrebu na blagdan Srca Isusova. 

Preporučam vam u molitve, da bi cijelom našom žu¬ 
pom zavladala ljubav Euharistijskog Isusa. Bez toga 
nema pravog duhovnog života. 

Sve Vas srdačno pozdravljam! 

Odani Vam u Božanskom Srcu 
0. Ante Gabrić 


Otac Ante Gabrić zahvaljuje svim svojim prija¬ 
teljima i dobročiniteljima na molitvama, žrtvama i 
darovima. 



£}eka iz 
klanih ije 


PRVI APOSTOLSKI KORACI 


Chibote Mission, 3. X 1967. 

Na Malu Gospu krenuo sam s jednim crnim bogo¬ 
slovom u misiju Chibote. Bilo je zanimljivo. Do neke 
rijeke išli smo autom, a onda dalje čamcem. Veslar ve¬ 
sla jednom dugom trskom, jer to je uska rijeka, puna 
šaša i probija se kroz močvare. Ipak su žene tu vodu 
grabile rukama i pile. Meni su dali dvije banane. Ovdje 
naime obilujemo bananama, narančama i ananasom. 

Tako smo plovili dvadesetak minuta. Kad smo se 
iskrcali, s obale su se razbježala sva djeca, koja su se 
tamo nalazila. Uplašili su nas se, jer ovamo ne dolaze 

bijelci. Oni znadu samo svoja tri misionara. Tu smo 
čekali ovdašnjeg poglavara misije, da nas prebaci do 
Chibote, jer smo donle imali još pet kilometara, a tako 
daleko nismo mogli vući teške kofere. 

Sad sam u pravoj Africi, u grmlju, gdje se čuju 
samo bubnjevi i ptice. Ovamo nitko ne dolazi. Ipak 
je živo, jer je uz kuću crkva i škola. Naša je kuća 
velika, ali bez tavana i pokrivena je narolanim limom, 
pa to stalno pucketa i puca na suncu. Nema tu struje, 
ali je voda uvedena čak i u sobe. Za učenje u sobi je 
vruće. Temperatura se sada u vruće doba kreće od 32 
do 38 stupnjeva po Celsiusu. To traje od sada, tj. od 
listopada do lipnja. No poglavar je napravio mali 
bazen. Samo šteta što je voda prljava, pa sam se tek 
jedanput okupao. Nema ovdje lavova ni drugih životi¬ 
nja u blizini, a i zmije se ne susreću tako često. Kao 
lijek protiv zmijskog uboda misionari imaju odlično i 
sigurno sredstvo, upravo mu je učinak nevjerojatan. 
Liječnici ne znaju za njega, ali misionari znaju, pa ću 
i ja kupiti jedan takav lijek. To je neki crni kamen 
koji se upije uz ranu i izvuče sav otrov. Čovjek ne bi 
vjerovao, upravo izgleda kao neka čarolija. Taj kamen 
izrađuju u Belgiji i drže patent kao tajnu. 

Naš poglavar ovdje nalazi se u Zambiji već 25 go¬ 
dina, od svoje Mlade mise. Po narodnosti je Kanađanin. 
To je čudo od čovjeka. Radi sve. Sagradio je nekoliko 
kuća i crkava. Sam izrađuje ciglu, postavlja krovove, 
obavlja mehaničarske poslove, pravi konzerve, sada gra¬ 
di jedan manji most. Druga su dva misionara mlađa. 
Jedan od njih je Kanađanin, a drugi je Englez. 

Tu je i samostan sa tri crne časne sestre, koje rade 
u školi. Mnoga djeca stanuju u jadnim kućicama, za 
krevet imaju nekoliko trski na kolcima, sami si pripre¬ 


maju hranu, i to uvijek samo nekakvu kukuruznu kašu 
ili žgance. Tu i učitelji imaju svoje stanove. Kad učite¬ 
lji odu piti, onda djeca nemaju što jesti. Ovdje ljudi 
jako mnogo piju ali samo pivo, jer drugo nemaju. Nema 
tu nikakvog prometa, jer se nalazimo izvan svakog cen¬ 
tra i cesta je vrlo slaba, ali uza sve to pivo uvijek ne¬ 
kako dobave. Tu imaju jednu trgovinu u kojoj se sve 
prodaje. Misionari imaju dva auta, pa si sami sve po¬ 
trebno dobavljaju. 

Crkva je velika, ali stara. Umjesto klupa u njoj su 
sagrađena neka sjedala od cigle visoka jedan pedalj, a 
široka kao manje klecalo. 

U toj sam župnoj crkvi u nedjelju pjevao misu na 
Bembo jeziku. Bili su zadovoljni. Za Slavu i Vjerovanje 
imaju svoje posebne napjeve. Pjevaju da se sve ori, i to 
svoje originalne misne kompozicije, a i bubnjevi ječe u 
crkvi da je milina. Drugog instrumenta i nemaju. Uz 
bubnjeve pjevaju i plešu i daju znakove, na primjer za 
odmor u školi, za rad i slično. Da vam je čuti tu misu! 
Za vrijeme podizanja pljeskali su rukama, ali u odre¬ 
đenom taktu i svaki put 4 do 5 udaraca. Imaju puno 
pjesama. 

Nedjelju prije toga išao sam na biciklu s jednim 
bogoslovom i dvije časne sestre u mjesto Cikuni, uda¬ 
ljeno 5 kilometara. Put nas vodio stalno stazom i putelj- 
kom kroz grmlje i šikaru. Tu se nalazi tek nekoliko ku¬ 
ća, ali pred crkvom je bilo mnogo svijeta. 

Kakva je to crkva? Tu sam vidio da sam previše iz¬ 
rastao. Ne samo da sam se morao sagnuti na ulazu u 
tu crkvu, nego kroz cijelu »crkvu« morao sam prolaziti 
potpuno sagnut da ne zapnem vratom za »grede« kro¬ 
va. Sve potrebno za misu vozio sam na biciklu u lime¬ 
nom starom koferčiću, koji je, čini se, rađen baš za to. 

Oltarić je od cigle i zemlje, zidovi grbavi, ali nekad su 
ih pokušali i okrečiti. Čak se na zidu vidi da su iza 
oltara pokušali naslikati neko cvijeće i križ. Umjesto 
prozora nalaze se tu tri proreza u širini cigle. 

Iza mise časna sestra držala je vjeronauk i pjevali 
šu. Iza toga su vani igrali neke igre s časnom sestrom, 
a onda u podne pošli smo natrag. 

Da, jadno je to, ali čovjek ne bi dao ni za što ono 
nutarnje zadovoljstvo. 

Neki dan išao sam s jednim misionarom u autu po 
očajnoj cesti i mostićima u mjesto Ubesuma, udaljeno 
24 kilometra. Tamo je bila prva pričest. Opet jedna ni¬ 
ska kućica — sobica služi kao kapela. Najprije je bila 
pouka, onda ispit, a onda je katehist nastavio s pou¬ 
kom ispred kućice, oko koje je svuda naokolo samo 
žbunje. Moj subrat misionar otišao je u »ispovjedaoni- 
cu«, tj. uzeo je nekakav stoličak od dlakave kože i oti¬ 
šao iza kućice-kapelice. Djeca su dolazila, klekla na 
zemlju i ispovijedala se. Nije bilo opasnosti da se za¬ 
prljaju, jer su bili u poderanim dlačicama i suknjica¬ 
ma, kao i obično. Tamo nema ni škole ni ništa drugo 
osim grmlja. Kad je svršilo ispovijedanje, počela je mi¬ 
sa. Za oltar je služio neki klimavi stolić. Ja sam poslu¬ 
živao i držao misnu knjigu, da misnik vidi čitati u toj 
sobici. Jasno, nema tu nigdje stropa, nego ta trska i 
trava nad glavom. Za vrijeme mise naizmjence smo 
klečali i čučali, čučali smo za vrijeme propovijedi. 

Kad je ovdje svršila svečanost, produžili smo još 
24 kilometra u Musungu. Tamo žele sagraditi crkvu, pa 
moj subrat misionar traži radnike. U tom selu imaju 
lijepu školu. 

Jednom sam bio s dečkima na šetnji na obližnjem 
brdu, koje je visoko kao četvrtina Sljemena. Pokazali 


O. Branko Anđelić s jednim domaćim 
'zambijskim svećenikom 

su mi i svoje »kupalište«. Mislio sam, da je stvarno 
kupalište, a kad tamo to je malo veća bara. Iza toga su 
me poveli da mi pokažu svoje veliko groblje. To je naj¬ 
veće groblje u ovom kraju, kako oni kažu. Vodili su me 
stazom pokraj šume, onda su se odjednom zaustavili i 
rekli: »Evo, tu je glavni dio groblja!« Morao sam se 
diviti, jer zbilja nisam još vidio takvog groblja, šuma, 
a među drvećem grobovi. Raštrkani su po cijeloj šumi. 
Tu su davno pokopana i dva misionara. Pokazali su mi 
i grob jednog lava, kojeg su ljudi nekoć ubili. Prije su 
se, naime, znali i ovamo došetati. 

Za imendan poglavara misije školska su djeca iz¬ 
vela program pred našom kućom. Plesali su uz bub¬ 
njeve izvodeći sve one već poznate pokrete tijela, ali 
oni ne znaju drukčije. 

Eto, tako ulazim u svoj apostolski posao upoznava¬ 
jući sve više afričku dušu, koja čezne za Bogom i za 
onima koji će joj navijestiti Blagu Vijest. 

Primite mnogo srdačnih pozdrava iz crne Afrike od 
zambijskog misionara 

0. Branka Anđelića Dl 


VIJESTI IZ MUMBWE 

Mumbwa, 24. ožujka 1970. 

Dragi prijatelji misija! 

Sigurno ste već čuli, da nekoliko hrvatskih misio¬ 
nara širi Božje kraljevstvo u afričkoj državi Zambiji. 
Među njima sam i ja, Ivan Cindori, isusovac, rodom 
iz Remetinca kod Varaždina. Moje polje rada jest mje¬ 
sto Mumbvva. 


Mumbwa! Turistički vodič za Zambiju veli, da ne¬ 
ma što posebno preporučiti svojim posjetiocima u 
Mumbwi osim ugodnog hotela, i da je to prirodno od¬ 
maralište na putu iz Lusake u Nacionalni park Kafue. 
Na ekonomskom području Mumbvva treba postati je¬ 
dan od centara poljoprivredne proizvodnje. Prema to¬ 
me, nećemo se trebati bojati gladi u Mumbvvi. 

Mumbvva se nalazi 170 kilometara zapadno od Lu¬ 
sake, glavnog grada Zambije. Uskoro će Mumbvvu i 
Lusaku povezivati asfaltirana cesta, koju prema ugovo¬ 
ru trebaju izgraditi Kinezi. A oni obično ne grade samo 
ceste, nego i šire Mao Tse Tungove ideje. 

Mumbvva misija obuhvaća područje od oko 16.000 
km 2 . Na tom velikom području donedavno djelovao je 
samo jedan katolički svećenik, otac Petar, po narodnosti 
Poljak. On je za vrijeme prošlog rata nekoliko godina 
proživio u zloglasnom logoru Dachau u Njemačkoj. Iza 
rata došao je u Zambiju. Prošle godine došao sam mu 
ja u pomoć. 

Mumbvva sa okolicom ima oko 13.000 stanovnika, a 
cijelo područje Mumbvve ima oko 65.000 duša. 

To područje je pravi Babilon jezika, jer tu nema 
nijednog vodećeg plemena. Ljudi govore osam afričkih 
jezika, a tko ima dobro uho, može ih otkriti i više. Ja 
sam izabrao dva najvažnija jezika: Cinyanja i Citonga. 
Cinyanja ću upotrebljavati u samoj Mumbvvi, a Citonga 
u selima oko Mumbvve. Kao službeni jezik za cijelu 
Zambiju služi engleski. Daj Bože, da mi se u glavi ne 
pomiješa zbog svih tih jezika! 

Ovdje treba organizirati život Crkve. Na raspolaga¬ 
nju mi je katolička dvorana s jednom sobicom. 
U sobicu sam se ja smjestio sa svoje ono nešto 
sirotinje, dok mi dvorana služi za crkvu. Na području 

misije nalazi se nekoliko kapelica, koje su sagrađene od 
blata. 

Otac Petar pričao mi je, kako je u jednom selu slu¬ 
žio svetu misu. Za vrijeme mise puhao je vjetar i od¬ 
nio s oltara hostiju —- patru u rukav. Kad je nakon 
mjesec dana došao ponovo u isto mjesto, našao je po¬ 
dignutu neku vrstu zaštite od vjetra; sagradili su je od 
domaće cigle i blata. 

Kad moram sam prolaziti kroz šikaru daleko od 
sela i ljudi, nije mi baš ugodno. Najviše se bojim slo¬ 
na, da me on ne napadne. Druge mi životinje ne mogu 

Crkvica — koliba u selu Shambata 


ništa dok sam u autu, no slon me može dignuti zajedno 
s autom kao kakvu igračku i onda tresnuti o zemlju. 
Slonovi su doduše obično pristojni. Oni će na neki na¬ 
čin upozoriti, da im se ne približavaš. Na primjer, slo¬ 
mit će kakvu granu, da možeš čuti i da ih ostaviš na 
miru. Ako na to paziš, onda si prilično siguran, no ako 
ne zapis, onda jao tebi... 

Dobar lovac zna, da jednim hicem mora ubiti slo¬ 
na. Slon može primiti i 30 metaka, no ako nije pogo¬ 
đeno u pravo mjesto — u srednje uho ili između oka i 
uha, slon će i dalje živjeti. Bilo je slučajeva, da su u 
ubijenom slonu našli i po šest metaka, koji su u njemu 
bili i po nekoliko godina. 

Jednom ranjeni slon vrlo je opasan. Vjerojatno je 
dobro zapamtio onoga koji ga je ranio, pa kad poslije 
vidi slično biće, on će se osvetiti, ako ikako bude mo¬ 
gao, i to s užitkom. 

Jednom je neki progonjeni slon, kad se okrenuo 
prema progoniteljima, zgrabio dečka od 14 godina, i 
ne samo da ga je ubio, nego ga je raskidao na koma¬ 
diće. 

Ovo veliko područje oko Mumbwe bilo je zatvore¬ 
no katoličkim misionarima. Plemenski su poglavice do¬ 
pustili, da tu djeluju samo protestantske sekte. Među 
njima su najvažnije »United Church of Zambia — Uje¬ 
dinjena Zambijska Crkva«, Adventisti, Jehovci, Luteran- 
ci i Nova apostolska Crkva. 

S Jehovcima je imala posla i muke i sama vlada. 
Oni su naime, pozivajući se na Stari zavjet, koji zabra- 
niuje pravljenje slika i kipova i klanjanje njima, od¬ 
bili da daju počast zambijskoj zastavi i da pjevaju na¬ 
cionalnu himnu. Neki od njih, osobito neškolovani lju¬ 
di, literarno tumače sve u Svetom Pismu, pa mnoge ti¬ 
me zbunjuju. 

Prije kojih 15 godina jedan je poljski misionar tra¬ 
žio dozvolu, da otvori misiju na području Mumbwe. 
Najstariji među poglavicama opro se tome, pa je misi¬ 
onar morao potražiti drugo rješenje. Od privatnika 
Evropejca kupio je nešto zemlje i tu je započeo misi¬ 
ju, i to oko 70 km zapadno od prvotnog plana. Pogla¬ 
vice naime nisu imale nikakve vlasti nad privatnim po¬ 
sjedom Evropejca. To je misija Karenda, koja i danas 
stoji i misionar odatle djelotvorno apostolski radi na 
području Mumbwe. Preko Karende Katolička se Crkva 
probila do Mumbwe. 

Ta Crkva u Mumbwi moli vašu suradnju, da se 
učvrsti i da se dalje probija. Vi znate, koja je to surad¬ 
nja! To je molitva, žrtva i koliko je kome moguće — 
materijalna pomoć. 

Mi zambijski misionari računamo na podršku iz 
domovine. Samo zajedničkim silama moći ćemo nešto 
učiniti na slavu Božju i na proširenje Božjeg kraljevstva 
u ovim krajevima. 

Sve vas srdačno pozdravlja i preporuča se u vaše 
molitve u Kristu odani i zahvalni 

o. Ivan Cindori Dl 

I JA SAM DOBIO SVOJU MISIJU 

Kasisi Mission, 30. IV. 1970. 

Napokon je završilo moje učenje urođeničkog je¬ 
zika, pa sam sada u Kasisi misiji, četiri milje daleko 
od lusaškog aerodroma i deset milja od Lusake. 

Kasisi je prva i najstarija misijska postaja u sre¬ 
dišnjoj Zambiji. Onda Lusaka još nije ni postojala. 
Prva kuća u današnjoj Lusaki sagrađena je 1906. Kasi- 

si je bio centar za misionare, koji su polazili na apo¬ 
stolska putovanja od Livingstona u Rodeziji pa do 
Konga. 

Na ci-lenje jeziku Kasisi znači: svećenik. Drugim 
riječima: označuje mjesto, gdje stanuju svećenici. 

Na ovoj misiji nalazimo se dva oca i četiri brata 
pomoćnika. Poglavar misije je Australac poljskog po¬ 
rijekla. Jedan časni brat je Zambijac, jedan Kanađanin 
i dva su Poljaka. 

Misijsko područje nam se prostire na prostoru du¬ 
gom 100 milja, gdje se govori pet jezika. Imamo 34 
naselja, koja moramo obilaziti. Razdijelili smo si po¬ 
glavar i ja tako, da svaki ima na brizi 17 naselja. 

Kako izgleda moj mjesečni red? 

U prvu nedjelju u mjesecu imam ujutro svetu mi¬ 
su u Ellensdale školi na nyanji jeziku. Nakon toga dru¬ 
gu misu imam u Kapira na tonga-lenje jeziku. Oko je¬ 
dan sat popodne je treća misa u Katuba školi na nya- 
nja-tonga jeziku. 

Svagdje treba ispovijedati, a onda treba rješavati 
ženidbene slučajeve, koji uvijek nisu baš tako laki, 
budući da je tu raširena poligamija ili mnogoženstvo 
kod pogana, pa ni kršćani nisu još posve od toga oslo¬ 
bođeni. 

Ovdje se ljudima ne žuri, pa je dosta teško uskla¬ 
diti poslove i rješavanje poteškoća pojedinih vjernika. 

Poslije podne imam pouku katekumena, onda pou¬ 
ku za djecu i napokon za odrasle kršćane. I kršćanima 
je potrebno još mnogo pouke, jer su se kod mnogih i 
nakon krštenja zadržala mnoga poganska vjerovanja. 
Jedan izjavljuje, da više neće spavati u svojoj kući, jer 
se jedna stara žena svake noći pretvara u mačku. — 
Drugi dolazi i traži križ, da potjera duhove, koji navod- 

no dolaze u njegovu kuću. — Cak i članovi Katoličke 
akcije tjeraju duhove iz kuće, i to sa zelenim granama. 

U ponedjeljak, utorak i srijedu spavam po selima, 
jer moram reći svetu misu u drugim selima, a onda 
moram održati vjersku pouku u školi. 

Kada dođem u pojedino selo, dolaze k meni pogani 
i kršćani, da se sa mnom pozdrave. Mnogi pogani mole 
za pouku u vjeri. 

Veliki je problem s brakovima kršćana. Mnogi 
brak sklapaju bez Crkve i svećenika u mlađim godina¬ 
ma, a tek u starijim godinama dolaze da napokon to 
urede u crkvi. 

Ako Afrikanac nema djece, rastava braka je sigur¬ 
na. Ako imaju petero, šestero i više djece, i ako su već 
stariji, onda čovjek može računati, da će muž i žena 
ostati jedno drugome vjerni do smrti. 

Mnogi uzimaju po dvije žene, pa i kršćani. Ili u 
početku uzme samo jednu, no kad žena odmakne u 
godinama, onda uzme muž djevojku za drugu ženu i 
s njome ima još djece. 

Tako je eto vrlo mnogo posla s uređivanjem poje¬ 
dinih brakova... 

U četvrtak sam opet u Kasisi. Tu predajem vje¬ 
ronauk u školi. Imamo sedmogodišnju školu za dečke, 
zatim za djevojčice, onda širo tište. Uz to nam je pov¬ 
jerena i duhovna briga časnih sestara u obližnjem sa¬ 
mostanu. 

Taj dan poslije podne imam sastanak Marijine 
Kongregacije za dečke. 

U petak je vjeronauk u sedmogodišnjoj školi za 
djevojčice u jednoj školi 6 milja od Kasisi. Poslije 
podne imam u jednom selu pouku za odrasle, onda za 
dječake i djevojčice, zatim posjećivanje pojedinih o- 
bitelji. To je njima veoma drago. 

U subotu moram spremiti propovijed i katehezu. 
Poslije podne idem u Moombu, i tu imam svetu misu 
i obilazim kuće. 

Drugi tjedan je sličan prvome, samo sad su na re¬ 
du druga sela. U nedjelju idem u sela Kapopo, Mutak- 
wa i Namunu. Preko tjedna pouke u drugim školama 
prva tri dana, a od četvrtka do subote opet sam u 
Kasisi. 

Treće nedjelje imam misu u selima: Ellensdale, 
Moombi i Shantumbu. A preko tjedna ista pjesma kao 
i inače, samo su na redu druga sela i druge škole. 

Četvrte nedjelje idem u Chisambu, koja je mali 
grad. Nakon prve mise za sve vjernike idem u jednu 
ekonomsku školu u Chipembi i tu imam drugu misu, 
dok treću imam na engleskom jeziku za djevojke gim¬ 
nazije u jednoj metodističkoj školi. U prva tri dana 
tjedna imam posebno pouke za odrasle u Chisambi. Tu 
su nam revni kršćani i s njima se lijepo može raditi. 

Eto, kako vidite, posla je vrlo mnogo, a sila je ma¬ 
lo. Očekujemo nove misionare, da nam pomognu. Život 
misionara nije lak, ali čovjek zna, da svoje sile žrtvu¬ 
je za velike i svete ideale, za širenje Božjega kraljev¬ 
stva ovdje na zemlji i za spasenje tolikih neumrlih du¬ 
ša, za koje je Krist prolio svoju spasiteljsku krv. 

Nikola šipušić Dl 
zambijski misionar 

Tko želi poslati kakvu pomoć našim misionari¬ 
ma bilo u Bengaliji bilo u Zambiji, može svoj priolg 
poslati na adresu: 

Martin Kranjčec 

Zagreb 02-147, Palmotićeva 33. 

KNJIGE 

Mnogo Vam mogu pomoći u izgradnji kršćanskog 


života i upoznavanju kršćanskih vrednota ove 

knjige: 

R. Brajčić 

Čovjek. 

3 

ND 

R. Brajčić 

Troosobni Bog .... 

3 

ND 

R. Brajčić 

Vidljivi i nevidljivi svijet 

3 

ND 

J. Antolović 

U školi duha .... 

2 

ND 

J. Antolović 

Svetost na djelu . . . 

3 

ND 

J. Antolović 

Na putovima Gospodnjim 

4 

ND 

J. Gusić 

Mladiću, znaš li ljubiti? . 

8 

ND 

J. Gusić 

Djevojko, znaš li ljubiti? 

6 

ND 

J. Gusić 

Vrhunci zovu .... 

7 

ND 

J. Gusić 

Božji putevi — 

Duhovne vježbe . . . 

30 

ND 

P. Bulat 

Sreća je u obitelji . . 

2 

ND 

P. Bulat 

Crkva u malom 

12 

ND 

W. Hunermann 

Princ Gonzaga .... 

10 

ND 

W. Hunermann 

Svetac i njegov demon . 

15 

ND 

J. Holzner 

Pavao . 

30 

ND 

M. Vanino 

Isusovci i hrvatski narod 

130 

ND 


Misijska brošura - Palme 

1 

ND 


Misijska brošura: 

Jeka iz Zambije 

1 

ND 

. 

Misijska pripovijest: 
Junakinja Oramaika . . 

4 

ND 

F. VVerfel 

Pjesma o Bernardici . . 

30 

ND 


Sve ove knjige i brošure možete naručiti na adre¬ 
su: Rudolf Breber, Zagreb 02-147, Palmotićeva 33. — 
Tko naruči deset i više komada iste knjige iii brošure, 
dobiva 10 posto popusta. 

Širimo katolički tisak, jer tako pomažemo širenju 
Božjega Kraljevstva. 






Svaki štovatelj Presvetog Srca Isusova i Bez- 
grješnog Srca Marijina morao bi čitati i širiti 


GLASNIK 

. 

SRCA ISUSOVA I MARIJINA 

Koliko je osoba priznalo, da je u tom mje¬ 
sečniku našlo obilje poticaja za dublji krš¬ 
ćanski život, bilo osobni, bilo obiteljski. A 
u kolikim je dušama porasla ljubav prema 
Bogu i pouzdanje u Presveto Srce Isusovo i 
Bezgrješno Srce Marijino u životnim kušnja¬ 
ma i poteškoćama, najbolje svjedoče brojne 
zahvalnice, koje svakog mjeseca stižavaju na 
Uredništvo Glasnika. 


Glasnik Srca Isusova i Marijina naručuje se 
na adresu: Franjo Šipušić, Zagreb 02-147, 
Palmotićeva 31. 



